Belasting op buitelandse indiensnemingsinkomstes ("Expat tax") – T Roos
Suid-Afrika maak gebruik van 'n inwonergebaseerde belastingstelsel, wat beteken dat inwoners op hul wêreldwye inkomste belas word. Al werk jy al vir jare oorsee, maar jou tuisland is steeds Suid-Afrika, moet alle buitelandse inkomste steeds aan die Suid-Afrikaanse Inkomstediens verklaar word en die toepaslike belasting daarop afgetrek word. Ten opsigte van nie-inwoners is slegs ontvangstes en toevallings uit 'n Suid-Afrikaanse bron aan normale belasting in Suid-Afrika onderhewig. Uit bogenoemde is dit waarskynlik dat baie buitelandse werknemers nie deur die wysigings aan artikel 10(1)(o)(ii) geraak word nie, aangesien hulle in elk geval nie as inwoners (vir Suid-Afrikaanse belastingdoeleindes) beskou word nie. 'n Belastingpligtige sal as 'n inwoner beskou word indien daar aan een van die onderstaande toetse voldoen word: (1) die gewoonlik woonagtig-toets; of(2) die fisiese teenwoordigheidstoets en die persoon word nie geag uitsluitlik 'n inwoner van 'n ander land te wees vir die doeleindes van enige dubbelbelastingooreenkoms nie. 'n Persoon wat ingevolge 'n dubbelbelastingooreenkoms tussen die land waarin hul werk en Suid-Afrika as 'n uitsluitlike inwoner van die ander land geag word, sal nie as 'n inwoner van Suid-Afrika kwalifiseer nie, selfs al voldoen die persoon aan die voorvereistes om as 'n inwoner te kwalifiseer.
'n Algemene wanpersepsie om nie as 'n inwoner geag te word nie, is om finansieel uit Suid-Afrika te emigreer. FE is nie 'n voorvereiste om vir belastingdoeleindes te emigreer nie en dit veroorsaak of waarborg ook nie dat 'n persoon na FE 'n nie-inwonerstatus sal bekom nie. FE is 'n formele aansoek aan die Suid Afrikaanse Reserwe Bank om 'n nie-inwoner te word vir ruilbeheerdoeleindes (exchange control purposes). Indien 'n persoon wél finansieel emigreer het kan dit hul saak versterk dat hul nie aan die gewoonlik woonagtig-toets voldoen nie, en dus as nie-inwoner geag moet word.